title: Komission täytäntöönpanoasetus (EU) N:o 1249/2012, annettu 19 päivänä joulukuuta 2012 , teknisistä täytäntöönpanostandardeista niiden aineistojen muodon osalta, jotka keskusvastapuolten on säilytettävä OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 mukaisesti  ETA:n kannalta merkityksellinen teksti

text:
               21.12.2012

               FI

               Euroopan unionin virallinen lehti

               L 352/32

         KOMISSION TÄYTÄNTÖÖNPANOASETUS (EU) N:o 1249/2012,
   annettu 19 päivänä joulukuuta 2012,
   teknisistä täytäntöönpanostandardeista niiden aineistojen muodon osalta, jotka keskusvastapuolten on säilytettävä OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 mukaisesti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan keskuspankin lausunnon (1),
   ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (2) ja erityisesti sen 29 artiklan 5 kohdan,
   sekä katsoo seuraavaa:

               (1)

               Asetuksen (EU) N:o 648/2012 29 artiklan 4 kohdan sekä keskusvastapuolten säilyttämien aineistojen ja tietojen yksityiskohdat täsmentävistä teknisistä sääntelystandardeista asetuksen (EU) N:o 648/2012 29 artiklan 4 kohdan mukaisesti annetun delegoidun säädöksen 13, 14 ja 15 artiklan mukaan olisi myös hyväksyttävä säännöt, joilla tarkennetaan kyseisten artiklojen mukaisesti säilytettyjen aineistojen ja tietojen muoto.

               (2)

               Jotta asianomaiset viranomaiset voisivat suorittaa tehtävänsä tehokkaasti ja johdonmukaisesti, niille olisi toimitettava tiedot, jotka ovat vertailukelpoisia eri keskusvastapuolten kesken. Tietojen toimittaminen yhteisessä muodossa myös helpottaa tietojen täsmäyttämistä keskusvastapuolten välillä.

               (3)

               Keskusvastapuolia olisi vaadittava säilyttämään tiedot dokumentointitarkoituksissa muodossa, joka on yhteensopiva sen muodon kanssa, jossa kauppatietorekisterit säilyttävät tiedot, koska tietyissä tilanteissa keskusvastapuolten ja kauppatietorekisterien on säilytettävä tai ilmoitettava samat tiedot. Jos finanssimarkkinoiden eri rakenteissa käytettäisiin yhteistä muotoa, sen käyttö lisääntyisi useiden markkinatoimijoiden keskuudessa, mikä edistäisi standardointia.

               (4)

               Automaattisen käsittelyn helpottamiseksi ja markkinatoimijoiden kustannusten vähentämiseksi on tärkeää, että keskusvastapuolet käyttävät standardoituja menettelyjä ja datamuotoja niin suuressa määrin kuin mahdollista.

               (5)

               Kohde-etuus olisi yksilöitävä yhteisellä tunnuksella. Käytettävissä ei kuitenkaan ole markkinoiden laajuista standardoitua koodia, jolla koriin sisältyvät kohde-etuudet pystyttäisiin yksilöimään. Keskusvastapuolten olisi sen vuoksi vähintään ilmoitettava, että kohde-etuus on kori, ja käytettävä standardoiduissa indekseissä mahdollisuuksien mukaan ISIN-koodeja (International Securities Identification Number).

               (6)

               Tämä asetus perustuu teknisten täytäntöönpanostandardien luonnoksiin, jotka Euroopan arvopaperimarkkinaviranomainen (EAMV) on toimittanut komissiolle.

               (7)

               Euroopan valvontaviranomaisen (Euroopan arvopaperimarkkinaviranomainen) perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (3) 15 artiklan mukaisesti EAMV järjesti avoimen julkisen kuulemisen, analysoi mahdollisia asiaan liittyviä kustannuksia ja hyötyjä sekä pyysi lausunnon asetuksen (EU) N:o 1095/2010 37 artiklalla perustetulta arvopaperimarkkina-alan osallisryhmältä ennen kuin se esitti teknisten täytäntöönpanostandardien luonnoksen, johon tämä asetus perustuu,

         ON HYVÄKSYNYT TÄMÄN ASETUKSEN:
   1 artikla
   Aineistojen muoto
   1.   Keskusvastapuolen on säilytettävä aineistot, jotka täsmennetään keskusvastapuolten säilyttämiin aineistoihin ja tietoihin liittyvät yksityiskohtaiset vaatimukset täsmentävistä teknisistä sääntelystandardeista asetuksen (EU) N:o 648/2012 29 artiklan 4 kohdan mukaisesti annetun delegoidun säädöksen 20 artiklassa, kustakin käsitellystä sopimuksesta liitteessä olevassa taulukossa 1 esitetyssä muodossa.
   2.   Keskusvastapuolen on säilytettävä aineistot, jotka täsmennetään keskusvastapuolten säilyttämiin aineistoihin ja tietoihin liittyvät yksityiskohtaiset vaatimukset täsmentävistä teknisistä sääntelystandardeista asetuksen (EU) N:o 648/2012 29 artiklan 4 kohdan mukaisesti annetun delegoidun säädöksen 21 artiklassa, kustakin positiosta liitteessä olevassa taulukossa 2 esitetyssä muodossa.
   3.   Keskusvastapuolen on säilytettävä aineistot, jotka täsmennetään keskusvastapuolten säilyttämiin aineistoihin ja tietoihin liittyvät yksityiskohtaiset vaatimukset täsmentävistä teknisistä sääntelystandardeista asetuksen (EU) N:o 648/2012 29 artiklan 4 kohdan mukaisesti annetun delegoidun säädöksen 22 artiklassa, liiketoiminnastaan ja sisäisestä organisaatiostaan liitteessä olevassa taulukossa 3 esitetyssä muodossa.
   4.   Keskusvastapuolen on toimitettava 1, 2 ja 3 kohdassa tarkoitetut aineistot ja tiedot toimivaltaiselle viranomaiselle muodossa, joka mahdollistaa datan suoran syötön keskusvastapuolen ja toimivaltaisen viranomaisen välillä. Keskusvastapuolen on perustettava tällainen datan syöttö kuuden kuukauden kuluessa toimivaltaisen viranomaisen pyynnöstä.
   2 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä joulukuuta 2012.

            Komission puolesta

            Puheenjohtaja

         José Manuel BARROSO

      (1)  Ei vielä julkaistu virallisessa lehdessä.

      (2)  EUVL L 201, 27.7.2012, s. 1.

      (3)  EUVL L 331, 15.12.2010, s. 84.

      LIITE

         Taulukot 1 artiklassa tarkoitetuista säilytettävistä kentistä

         Taulukko 1

         Käsiteltyjä transaktioita koskevat aineistot

                  Kenttä

                  Muoto

                  Kuvaus

                  1

                  Raportoinnin aikaleima

                     Päivämäärä ISO 8601 -muodossa / kellonaika UTC-muodossa.

                  Raportointipäivä ja -aika.

                  2

                  Hinta/kurssi

                     Enintään 20 numeerista merkkiä muodossa xxxx,yyyyy.

                  Arvopaperin tai johdannaissopimuksen yksikköhinta, pois luettuna palkkio ja mahdollinen kertynyt korko. Vieraan pääoman ehtoisen rahoitusvälineen tapauksessa hinta voidaan ilmoittaa joko raha- tai prosenttiyksikköinä.

                  2a

                  Hinnan merkintätapa

                     Esim. ISO 4217 -standardin mukainen kolmikirjaiminen valuuttakoodi, prosenttiyksikkö.

                  Tapa, jolla hinta on ilmaistu.

                  3

                  Nimellisvaluutta

                     ISO 4217 -standardin mukainen kolmikirjaiminen valuuttakoodi.

                  Valuutta, jonka määräisenä hinta on ilmaistu. Jos hinta on joukkovelkakirjan tai muun arvopaperisoidun velan muodon yhteydessä ilmaistu prosenttiyksikkönä, kyseinen prosenttiyksikkö on mainittava.

                  3a

                  Toteutusvaluutta

                     ISO 4217 -standardin mukainen kolmikirjaiminen valuuttakoodi.

                  Valuutta, joka toimitetaan.

                  4

                  Määrä

                     Enintään 10 numeerista merkkiä.

                  Transaktioon sisältyvien rahoitusvälineiden yksikkömäärä, joukkovelkakirjojen nimellisarvo tai johdannaissopimusten lukumäärä.

                  5

                  Määrän merkintätapa

                     Enintään 10 numeerista merkkiä.

                  Maininta siitä, onko määrä rahoitusvälineiden lukumäärä, joukkovelkakirjojen nimellisarvo vai johdannaissopimusten lukumäärä.

                  6

                  Keskusvastapuolen rooli

                     B = ostaja / S = myyjä.

                  7

                  Tuotteen tunnistetiedot

                     Väliaikainen luokittelu asetuksen (EU) N:o xx/2012 [luonnos teknisiksi täytäntöönpanostandardeiksi kauppatietorekistereihin annettavien kauppailmoitusten muodosta ja antamistiheydestä] 4 artiklan tietoja noudattaen, ISIN tai yksilöllinen tuotetunnus (Unique Product Identifier, UPI).

                  Sopimus on yksilöitävä käyttäen mahdollisuuksien mukaan tuotetunnusta.

                  8

                  Määritysosapuolen tunnistetiedot

                     Oikeushenkilötunnus (Legal Entity Identifier, LEI) (20 aakkosnumeerista merkkiä), väliaikainen yhteisötunnus (20 aakkosnumeerista merkkiä), BIC (11 aakkosnumeerista merkkiä) tai asiakaskoodi (50 aakkosnumeerista merkkiä).

                  Jos raportoiva vastapuoli ei ole määritysosapuoli, määritysosapuoli on täsmennettävä tässä kentässä yksilöllisellä koodilla. Jos kyseessä on henkilö, on käytettävä keskusvastapuolen antamaa asiakaskoodia.

                  9

                  Edunsaajan tunnistetiedot

                     Oikeushenkilötunnus (Legal Entity Identifier, LEI) (20 aakkosnumeerista merkkiä), väliaikainen yhteisötunnus (20 aakkosnumeerista merkkiä), BIC (11 aakkosnumeerista merkkiä) tai asiakaskoodi (50 aakkosnumeerista merkkiä).

                  Jos sopimuksen edunsaaja ei ole sopimuksen vastapuoli, edunsaaja on täsmennettävä yksilöllisellä koodilla, tai jos kyse on henkilöstä, asiakaskoodilla, jonka henkilön käyttämä oikeushenkilö on hänelle antanut.

                  10

                  Osapuoli, joka siirsi sopimuksen (jos kyseessä on luovutus määritystä ja toimitusta varten eli ns. ”give-up”)

                     Oikeushenkilötunnus (Legal Entity Identifier, LEI) (20 aakkosnumeerista merkkiä), väliaikainen yhteisötunnus (20 aakkosnumeerista merkkiä), BIC (11 aakkosnumeerista merkkiä) tai asiakaskoodi (50 aakkosnumeerista merkkiä).

                  11

                  Kauppapaikka

                     Tapauksen mukaan ISO 10383 -standardin mukainen kaupankäyntipaikan koodi (Market Identifier Code, MIC), XOFF, kun kyseessä ovat julkisesti noteeratut johdannaiset, joilla käydään kauppaa pörssin ulkopuolella, tai XXXX, kun kyseessä ovat OTC-johdannaiset.

                  Transaktion toteuttamisessa käytetyn markkinapaikan yksilöinti. Jos sopimus on tehty pörssin ulkopuolella, on tarkennettava, onko asianomainen väline otettu kaupankäynnin kohteeksi, mutta sillä käydään kauppaa pörssin ulkopuolella, vai eikö sitä ole otettu kaupankäynnin kohteeksi ja sillä käydään kauppaa pörssin ulkopuolella.

                  12

                  Päivä, jona väliin asettuminen tapahtuu

                     Päivämäärä ISO 8601 -muodossa.

                  Päivä, jona keskusvastapuoli asettuu väliin sopimuksessa.

                  13

                  Kellonaika, jona väliin asettuminen tapahtuu

                     Kellonaika UTC-muodossa.

                  Kellonaika, jona keskusvastapuoli asettui väliin sopimuksessa, ilmoitettuna sen toimivaltaisen viranomaisen paikallisena aikana, jolle transaktiosta ilmoitetaan, ja aikavyöhyke, jonka mukaisesti transaktio ilmoitetaan, koordinoituna yleisaikana (UTC) +/– tunteina.

                  14

                  Sopimuksen päättymispäivä

                     Päivämäärä ISO 8601 -muodossa.

                  Päivä, jona sopimus päättyi.

                  15

                  Kellonaika, jona sopimus päättyy

                     Kellonaika UTC-muodossa.

                  Kellonaika, jona sopimus päättyi, ilmoitettuna sen toimivaltaisen viranomaisen paikallisena aikana, jolle transaktiosta ilmoitetaan, ja aikavyöhyke, jonka mukaisesti transaktio ilmoitetaan, koordinoituna yleisaikana (UTC) +/– tunteina.

                  16

                  Toteutustapa

                     C = käteinen, P = fyysinen, O = vastapuolelle valinnainen.

                  Ilmoitetaan, onko sopimuksen toimitusmuoto fyysinen vai käteinen.

                  17

                  Toimituspäivä

                     Päivämäärä ISO 8601 -muodossa.

                  Päivä, jona sopimuksen toimitus tai ostomenettely tapahtuu. Jos useampia kuin yksi, kenttiä voidaan lisätä.

                  18

                  Kellonaika, jona sopimuksen toimitus tai ostomenettely tapahtuu

                     Kellonaika UTC-muodossa.

                  Kellonaika, jona sopimuksen toimitus tai ostomenettely tapahtuu, ilmoitettuna sen toimivaltaisen viranomaisen paikallisena aikana, jolle transaktiosta ilmoitetaan, ja aikavyöhyke, jonka mukaisesti transaktio ilmoitetaan, koordinoituna yleisaikana (UTC) +/– tunteina.

                  Yksityiskohtaiset tiedot määritettyjen sopimusten alkuperäisistä ehdoista; tiedot esitetään tarvittavissa määrin

                  19

                  Päivämäärä

                     Päivämäärä ISO 8601 -muodossa.

                  Päivämäärä, jona sopimus alun perin tehtiin.

                  20

                  Kellonaika

                     Kellonaika UTC-muodossa.

                  Kellonaika, jona alkuperäinen sopimus tehtiin, ilmoitettuna sen toimivaltaisen viranomaisen paikallisena aikana, jolle transaktiosta ilmoitetaan, ja aikavyöhyke, jonka mukaisesti transaktio ilmoitetaan, koordinoituna yleisaikana (UTC) +/– tunteina.

                  21

                  Tuotteen tunnistetiedot

                     Väliaikainen luokittelu asetuksen (EU) N:o xx/2012 [luonnos teknisiksi täytäntöönpanostandardeiksi kauppatietorekistereihin annettavien kauppailmoitusten muodosta ja antamistiheydestä] 4 artiklan tietoja noudattaen, ISIN tai yksilöllinen tuotetunnus (Unique Product Identifier, UPI).

                  Sopimus on täsmennettävä käyttäen mahdollisuuksien mukaan yksilöllistä tuotetunnusta.

                  22

                  Kohde-etuus

                     Yksilöllinen tuotetunnus, ISIN (12 aakkosnumeerista merkkiä ja CFI (6 aakkosnumeerista merkkiä). Oikeushenkilötunnus (Legal Entity Identifier, LEI) (20 aakkosnumeerista merkkiä), väliaikainen yhteisötunnus (20 aakkosnumeerista merkkiä), B = Kori tai I = Indeksi.

                  Rahoitusvälineen yksilöimisessä käytettävä tunnus, jota sovelletaan johdannaissopimuksen tai direktiivin 2004/39/EY 4 artiklan 1 kohdan 18 alakohdan c alakohdan soveltamisalaan kuuluvan siirtokelpoisen arvopaperin kohde-etuutena olevaan arvopaperiin.

                  23

                  Johdannaistyyppi (jos kyseessä on johdannaissopimus)

                  Johdannaistyypin yhtenäistetyssä kuvauksessa olisi noudatettava jotakin niistä ylimmistä luokitustasoista, jotka sisältyvät rahoitusvälineiden luokittelun yhdenmukaiseen kansainvälisesti hyväksyttyyn standardiin.

                  24

                  Välineen sisällyttäminen EAMV:n sopimusrekisteriin, jos se kuuluu määritysvelvollisuuden piiriin (jos kyseessä on johdannaissopimus)

                     Y = kyllä / N = ei.

                  Muut tiedot, jotka on annettava tapauksen mukaan

                  25

                  Yhteentoimiva keskusvastapuoli, joka määrittää transaktion yhden osan

                     Oikeushenkilötunnus (Legal Entity Identifier, LEI) (20 aakkosnumeerista merkkiä), väliaikainen yhteisötunnus (20 aakkosnumeerista merkkiä), BIC (11 aakkosnumeerista merkkiä) tai asiakaskoodi (50 aakkosnumeerista merkkiä).

         Taulukko 2

         Positioita koskevat aineistot

                  Kenttä

                  Muoto

                  1

                  Määritysosapuolen tunnistetiedot

                     Oikeushenkilötunnus (LEI), väliaikainen yhteisötunnus tai BIC.

                  2

                  Edunsaajan tunnistetiedot

                     Oikeushenkilötunnus (LEI), väliaikainen yhteisötunnus, BIC tai asiakaskoodi.

                  3

                  Yhteentoimiva keskusvastapuoli, joka ylläpitää positiota

                     Oikeushenkilötunnus (LEI), väliaikainen yhteisötunnus, BIC tai asiakaskoodi.

                  4

                  Position merkki

                     B = ostaja / S = myyjä

                  5

                  Position arvo

                     Enintään 10 numeerista merkkiä (xxxx,yy).

                  6

                  Hinta, jolla sopimukset arvostetaan

                     Enintään 10 numeerista merkkiä (xxxx,yy).

                  7

                  Valuutta

                     ISO-valuuttakoodi.

                  8

                  Muut asiaa koskevat tiedot

                     Vapaa tekstikenttä

                  9

                  Keskusvastapuolen vaatimien vakuuksien määrä

                     Enintään 10 numeerista merkkiä (xxxx,yy).

                  10

                  Keskusvastapuolen vaatimien maksukyvyttömyysrahastoon suoritettavien maksujen määrä

                     Enintään 10 numeerista merkkiä (xxxx,yy).

                  11

                  Keskusvastapuolen vaatimien muiden rahoitusvarojen määrä

                     Enintään 10 numeerista merkkiä (xxxx,yy).

                  12A

                  Määritysosapuolen asiakastilin A osalta asettamien vakuuksien määrä

                     Enintään 10 numeerista merkkiä (xxxx,yy).

                  13A

                  Määritysosapuolen asiakastilin A osalta asettamien maksukyvyttömyysrahastoon suoritettavien maksujen määrä

                     Enintään 10 numeerista merkkiä (xxxx,yy).

                  14A

                  Määritysosapuolen asiakastilin A osalta asettamien muiden rahoitusvarojen määrä

                     Enintään 10 numeerista merkkiä (xxxx,yy).

                  15B

                  Määritysosapuolen asiakastilin B osalta asettamien vakuuksien määrä

                     Enintään 10 numeerista merkkiä (xxxx,yy).

                  16B

                  Määritysosapuolen asiakastilin B osalta asettamien maksukyvyttömyysrahastoon suoritettavien maksujen määrä

                     Enintään 10 numeerista merkkiä (xxxx,yy).

                  17B

                  Määritysosapuolen asiakastilin B osalta asettamien muiden rahoitusvarojen määrä

                     Enintään 10 numeerista merkkiä (xxxx,yy).

         Taulukko 3

         Liiketoimintaa koskevat aineistot

                  Kenttä

                  Muoto

                  Kuvaus

                  1

                  Organisaatiokaaviot

                     Vapaa tekstikenttä

                  Hallitus ja asiaan liittyvät komiteat, määritysyksikkö, riskienhallintayksikkö ja kaikki muut asiaan liittyvät yksiköt tai osastot.

                  Osakkeenomistajat tai jäsenet, joilla on määräosuus (lisätään kullekin asianomaiselle osakkeenomistajalle/jäsenelle oma kenttä)

                  2

                  Tyyppi

                     S = osakkeenomistaja / M = jäsen.

                  3

                  Määräosuuden laji

                     D = suora / I = välillinen.

                  4

                  Yksikön tyyppi

                     N = luonnollinen henkilö / L = oikeushenkilö.

                  5

                  Määräosuuden suuruus

                     Enintään 10 numeerista merkkiä (xxxx,yyyyy).

                  Muut asiakirjat

                  6

                  Toimintatavat, menettelyt ja prosessit, joita edellytetään organisaatiovaatimusten mukaisesti

                     Asiakirjat

                  7

                  Hallituksen, alakomiteoiden (tapauksen mukaan) ja ylimmän johdon (tapauksen mukaan) kokouspöytäkirjat

                     Asiakirjat

                  8

                  Riskinarviointikomitean kokouspöytäkirjat

                     Asiakirjat

                  9

                  Määritysosapuolten ja asiakkaiden kanssa järjestetyn konsultaatioryhmän kokouspöytäkirjat (tapauksen mukaan)

                     Asiakirjat

                  10

                  Sisäisen ja ulkoisen tilintarkastuksen, riskienhallinnan, vaatimuksenmukaisuuden valvonnan ja konsultin raportit

                     Asiakirjat

                  11

                  Liiketoiminnan jatkuvuutta koskevat toimintaperiaatteet ja palautumissuunnitelma

                     Asiakirjat

                  12

                  Likviditeettisuunnitelma ja päivittäiset likviditeettiraportit

                     Asiakirjat

                  13

                  Asiakirjat, joista ilmenevät kaikki varallisuuserät ja vastuut sekä oma pääoma

                     Asiakirjat

                  14

                  Vastaanotetut valitukset

                     Vapaa tekstikenttä

                  Kustakin valituksesta: valittajan nimi, osoite ja tilinumero; valituksen vastaanottopäivä; kaikkien niiden henkilöiden nimet, jotka on yksilöity valituksessa; kuvaus valituksen luonteesta; toimet valituksen ratkaisemiseksi; päivä, jona valitus ratkaistiin.

                  15

                  Tiedot palvelun keskeytyksistä tai toimintahäiriöistä

                     Vapaa tekstikenttä

                  Tiedot mahdollisista palvelun keskeytyksistä tai toimintahäiriöitä, mukaan lukien yksityiskohtaiset tiedot ajankohdasta, vaikutuksista ja korjaavista toimista.

                  16

                  Toteumatestauksen ja stressitestauksen tulokset

                     Vapaa tekstikenttä

                  17

                  Kirjalliset tiedonannot toimivaltaisten viranomaisten, EAMV:n ja asiaankuuluvien EKPJ:n jäsenten kanssa

                     Asiakirjat

                  18

                  Oikeudelliset lausunnot, jotka on saatu organisaatiovaatimusten mukaisesti

                     Asiakirjat

                  19

                  Yhteentoimivuusjärjestelyt muiden keskusvastapuolten kanssa (tapauksen mukaan)

                     Asiakirjat

                  20

                  Luettelo kaikista määritysosapuolista (asetuksen (EU) N:o XXX/2012 17 artikla)

                     Vapaa tekstikenttä / asiakirja

                  Asetuksen (EU) N:o XXX/2012 17 artiklan mukainen luettelo kaikista määritysosapuolista

                  21

                  Asetuksen (EU) N:o XXX/2012 17 artiklan mukaisesti vaaditut tiedot

                     Vapaa tekstikenttä / asiakirjat

                  Lainsäädäntö ja säännöt, jotka koskevat seuraavia: i) keskusvastapuoleen pääsy, ii) sopimukset, jotka keskusvastapuoli tekee määritysosapuolten ja mahdollisuuksien mukaan asiakkaiden kanssa, iii) sopimukset, jotka keskusvastapuoli hyväksyy määritettäviksi, iv) mahdolliset yhteentoimivuusjärjestelyt, v) vakuuksien ja maksukyvyttömyysrahastoon suoritettavien maksujen käyttö, mukaan lukien positioiden ja vakuuksien realisointi sekä se, missä määrin vakuudet on suojattu kolmansien osapuolten vaatimuksilta (erottelutaso).

                  22

                  Uusien aloitteiden kehittäminen

                     Vapaa tekstikenttä

                  Jos tarjotaan uusia palveluja.


title: Komission täytäntöönpanoasetus (EU) N:o 828/2014, annettu 30 päivänä heinäkuuta 2014 , kuluttajille annettavia tietoja siitä, että elintarvike ei sisällä gluteenia tai että gluteenia on vähennetty, koskevista vaatimuksista  ETA:n kannalta merkityksellinen teksti

text:
               31.7.2014

               FI

               Euroopan unionin virallinen lehti

               L 228/5

         KOMISSION TÄYTÄNTÖÖNPANOASETUS (EU) N:o 828/2014,
   annettu 30 päivänä heinäkuuta 2014,
   kuluttajille annettavia tietoja siitä, että elintarvike ei sisällä gluteenia tai että gluteenia on vähennetty, koskevista vaatimuksista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarviketietojen antamisesta kuluttajille 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1169/2011 (1) ja erityisesti sen 36 artiklan 3 kohdan d alakohdan,
   sekä katsoo seuraavaa:

               (1)

               Keliakiaa sairastavat ihmiset kärsivät pysyvästä gluteeni-intoleranssista. Vehnä (eli kaikki Triticum-sukuun kuuluvat lajit kuten durumvehnä, speltti ja kova vehnä (khorasan)), ruis ja ohra ovat viljoja, joiden on tieteellisesti todettu sisältävän gluteenia. Näiden viljojen sisältämä gluteeni voi aiheuttaa haitallisia terveysvaikutuksia henkilöille, jotka ovat gluteenille intolerantteja, mistä syystä heidän olisi vältettävä sen nauttimista.

               (2)

               Tieto siitä, että elintarvike ei sisällä gluteenia tai että siinä esiintyvää gluteenia on vähennetty, on tarkoitettu gluteenille intoleranttien henkilöiden avuksi, jotta he pystyvät tunnistamaan ja valitsemaan monipuolisen ruokavalion ruokaillessaan kotona tai muualla.

               (3)

               Komission asetuksessa (EY) N:o 41/2009 (2) vahvistetaan yhdenmukaistetut säännöt, jotka koskevat kuluttajille annettavia tietoja siitä, että elintarvike ei sisällä gluteenia (”gluteeniton”) tai että gluteenia on vähennetty (”erittäin vähägluteeninen”). Kyseisen asetuksen säännöt perustuvat tieteellisiin tietoihin ja takaavat, että kuluttajia ei johdeta harhaan eikä heille aiheudu hämmennystä siksi, että elintarvikkeen gluteenittomuudesta tai sen vähägluteenisuudesta annettaisiin tietoa erilaisin perustein.

               (4)

               Erityisravinnoksi tarkoitettuja elintarvikkeita koskevan lainsäädännön tarkistamisen yhteydessä annetulla Euroopan parlamentin ja neuvoston asetuksella (EU) N:o 609/2013 (3) kumotaan asetus (EY) N:o 41/2009 20 päivästä heinäkuuta 2016. Olisi varmistettava, että kyseisen päivämäärän jälkeen tieto siitä, että elintarvike ei sisällä gluteenia tai että gluteenia on vähennetty, annetaan edelleen asiaankuuluvien tieteellisten tietojen perusteella asetuksen (EU) N:o 1169/2011 36 artiklan 2 kohdassa säädettyjen vaatimusten mukaisesti eikä jollakin erilaisella perusteella, niin että kuluttajia johdettaisiin harhaan tai heille aiheutuisi hämmennystä. Sen vuoksi on tarpeen, että yhdenmukaiset edellytykset näiden vaatimusten soveltamiseksi elintarvikealan toimijoiden toimittamiin tietoihin elintarvikkeen gluteenittomuudesta tai vähägluteenisuudesta pidetään voimassa unionissa, ja että nämä edellytykset perustuvat asetukseen (EY) N:o 41/2009.

               (5)

               Tietyt elintarvikkeet on erityisesti tuotettu, valmistettu ja/tai käsitelty yhden tai useamman gluteenia sisältävän ainesosan gluteenipitoisuuden vähentämiseksi tai gluteenia sisältävien ainesosien korvaamiseksi muilla, luontaisesti gluteenittomilla ainesosilla. Eräät muut elintarvikkeet tehdään yksinomaan ainesosista, jotka ovat luontaisesti gluteenittomia.

               (6)

               Gluteenin poistaminen gluteenia sisältävistä viljoista on teknisesti huomattavan vaikeaa, ja siihen on taloudellisesti vain rajalliset mahdollisuudet, minkä vuoksi täysin gluteenittomien elintarvikkeiden valmistaminen kyseisiä viljoja käyttäen on vaikeaa. Näin ollen monet markkinoilla olevat elintarvikkeet, jotka on erityisesti käsitelty yhden tai useamman gluteenia sisältävän ainesosan gluteenipitoisuuden vähentämiseksi, voivat sisältää vähäisiä gluteenijäämiä.

               (7)

               Useimmat gluteenille intolerantit henkilöt voivat sisällyttää kauran ruokavalioonsa ilman että heidän terveydelleen aiheutuu haitallisia vaikutuksia. Tästä asiasta on parhaillaan käynnissä tieteellisiä tutkimuksia. Keskeisenä huolenaiheena on kuitenkin se, että kaura voi joutua kosketuksiin vehnän, rukiin tai ohran kanssa viljan korjuun, kuljetuksen, varastoinnin ja käsittelyn aikana. Tämän vuoksi riski gluteenikontaminaatiosta kauraa sisältävissä tuotteissa olisi otettava huomioon, kun on kyse elintarvikealan toimijoiden kyseisiin elintarvikkeisiin merkitsemistä asiaankuuluvista tiedoista.

               (8)

               Gluteenille intolerantit eri henkilöt saattavat rajallisesti sietää vaihtelevia pieniä määriä gluteenia. Jotta henkilöt voisivat löytää markkinoilta tarpeisiinsa ja herkkyystasoonsa sopivan valikoiman elintarvikkeita, olisi oltava valittavissa tuotteita, jotka sisältävät eritasoisesti pieniä gluteenimääriä tällaisissa rajoissa. On kuitenkin tärkeää merkitä erilaiset tuotteet asianmukaisesti sen varmistamiseksi, että gluteenille intolerantit henkilöt käyttävät niitä tarkoituksenmukaisesti, sekä järjestää jäsenvaltioiden tuella asiaan liittyviä tiedotuskampanjoita.

               (9)

               Elintarvikkeet, jotka on erityisesti tuotettu, valmistettu ja/tai käsitelty yhden tai useamman gluteenia sisältävän ainesosan gluteenipitoisuuden vähentämiseksi tai gluteenia sisältävien ainesosien korvaamiseksi muilla, luontaisesti gluteenittomilla ainesosilla, olisi voitava merkitä nimityksillä, jotka ilmaisevat joko gluteenin puuttumisen (”gluteeniton”) tai vähäisen esiintymisen (”erittäin vähägluteeninen”), tämän asetuksen säännösten mukaisesti. Tällaiseen elintarvikkeeseen olisi myös voitava laittaa maininta, josta kuluttajille käy ilmi, että elintarvike on erityisesti kehitetty gluteenille intolerantteja henkilöitä varten.

               (10)

               Myös luontaisesti gluteenittomia ainesosia sisältävässä elintarvikkeessa olisi voitava olla tässä asetuksessa vahvistettujen säännösten mukainen merkintä gluteenittomuudesta edellyttäen, että noudatetaan asetuksessa (EU) N:o 1169/2011 vahvistettuja hyviä tiedotuskäytänteitä koskevia yleisiä edellytyksiä. Elintarvikkeita koskevat tiedot eivät etenkään saa olla harhaanjohtavia siten, että niissä esitettäisiin elintarvikkeella olevan erityisiä ominaisuuksia, vaikka tosiasiassa kaikilla samanlaisilla elintarvikkeilla on kyseiset ominaisuudet.

               (11)

               Komission direktiivissä 2006/141/EY (4) kielletään gluteenia sisältävien ainesosien käyttö äidinmaidonkorvikkeiden ja vieroitusvalmisteiden valmistuksessa. Näin ollen mainintojen ”erittäin vähägluteeninen” tai ”gluteeniton” käyttö tällaisia tuotteita koskevissa tiedoissa olisi kiellettävä, koska tämän asetuksen mukaan kyseisiä mainintoja käytetään ilmoittamaan gluteenipitoisuuksia, jotka ovat enintään 100 mg/kg ”erittäin vähägluteenisen” osalta ja enintään 20 mg/kg ”gluteenittoman” osalta.

               (12)

               Gluteenille intoleranttien henkilöiden erityisruokavalioon kuuluvia elintarvikkeita koskeva Codex-standardi (5) olisi otettava asianmukaisesti huomioon tätä asetusta sovellettaessa.

               (13)

               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Soveltamisala ja kohde
   Tämä asetus koskee kuluttajille annettavia tietoja siitä, että elintarvike ei sisällä gluteenia tai että gluteenia on vähennetty.
   2 artikla
   Määritelmät
   Tätä asetusta sovellettaessa tarkoitetaan:

               a)

               ’gluteenilla’ vehnässä, rukiissa, ohrassa, kaurassa tai niiden risteytetyissä lajikkeissa ja niiden johdannaisissa esiintyvää valkuaisainetta, jolle jotkut henkilöt ovat intolerantteja ja joka on liukenematon veteen ja 0,5 M natriumkloridiliuokseen;

               b)

               ’vehnällä’ kaikkia Triticum-sukuun kuuluvia lajeja.

         3 artikla
   Tietojen antaminen kuluttajille
   1.   Jos käytetään mainintoja, joilla kuluttajille ilmoitetaan, että elintarvike ei sisällä gluteenia tai että gluteenia on vähennetty, kyseiset tiedot on annettava ainoastaan liitteessä vahvistettuja mainintoja käyttäen ja siinä vahvistettujen edellytysten mukaisesti.
   2.   Edellä 1 kohdassa tarkoitettuihin elintarviketietoihin voidaan liittää maininta ”soveltuu gluteenille intoleranteille henkilöille” tai ”soveltuu keliaakikoille”.
   3.   Edellä 1 kohdassa tarkoitettuihin elintarviketietoihin voidaan liittää maininta ”gluteenille intoleranteille henkilöille tarkoitettu erityiskoostumus” tai ”keliaakikoille tarkoitettu erityiskoostumus”, jos elintarvike on erityisesti tuotettu, valmistettu ja/tai käsitelty siten, että

               a)

               yhden tai useamman gluteenia sisältävän ainesosan gluteenipitoisuutta on vähennetty tai

               b)

               gluteenia sisältävät ainesosat on korvattu muilla, luontaisesti gluteenittomilla ainesosilla.

         4 artikla
   Äidinmaidonkorvikkeet ja vieroitusvalmisteet
   Mainintaa siitä, että elintarvike ei sisällä gluteenia tai että gluteenia on vähennetty, ei saa sisällyttää äidinmaidonkorvikkeita ja vieroitusvalmisteita, sellaisina kuin ne määritellään direktiivissä 2006/141/EY, koskeviin elintarviketietoihin.
   5 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 20 päivästä heinäkuuta 2016.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä heinäkuuta 2014.

            Komission puolesta

            Puheenjohtaja

         José Manuel BARROSO

      (1)  EUVL L 304, 22.11.2011, s. 18.

      (2)  Komission asetus (EY) N:o 41/2009, annettu 20 päivänä tammikuuta 2009, gluteenille intoleranteille henkilöille soveltuvien elintarvikkeiden koostumuksesta ja merkitsemisestä (EUVL L 16, 21.1.2009, s. 3).

      (3)  Euroopan parlamentin ja neuvoston asetus (EU) N:o 609/2013, annettu 12 päivänä kesäkuuta 2013, imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta (EUVL L 181, 29.6.2013, s. 35).

      (4)  Komission direktiivi 2006/141/EY, annettu 22 päivänä joulukuuta 2006, äidinmaidonkorvikkeista ja vieroitusvalmisteista ja direktiivin 1999/21/EY muuttamisesta (EUVL L 401, 30.12.2006, s. 1).

      (5)  CODEX STAN 118–1979.

      LIITE
      Sallitut maininnat siitä, että elintarvike ei sisällä gluteenia tai että gluteenia on vähennetty, ja niitä koskevat edellytykset
      A.   Yleiset vaatimukset

      GLUTEENITON
      Mainintaa ”gluteeniton” voidaan käyttää vain, jos kuluttajille myyntivalmiin elintarvikkeen gluteenipitoisuus on enintään 20 mg/kg.
      ERITTÄIN VÄHÄGLUTEENINEN
      Mainintaa ”erittäin vähägluteeninen” voidaan käyttää vain, jos kuluttajille myyntivalmiin elintarvikkeen, joka koostuu yhdestä tai useammasta ainesosasta, jotka on tehty vehnästä, rukiista, ohrasta, kaurasta tai niiden risteytetyistä lajikkeista, jotka on erityisesti käsitelty gluteenipitoisuuden vähentämiseksi, tai joka sisältää yhtä tai useampaa tällaista ainesosaa, gluteenipitoisuus on enintään 100 mg/kg.
      B.   Kauraa sisältäviä elintarvikkeita koskevat lisävaatimukset

      Elintarvikkeisiin, joille on annettu nimitys ”gluteeniton” tai ”erittäin vähägluteeninen”, sisältyvän kauran on oltava erityisesti tuotettu, valmistettu ja/tai käsitelty siten, että vältetään vehnän, rukiin, ohran tai niiden risteytettyjen lajikkeiden aiheuttama kontaminaatio, ja tällaisen kauran gluteenipitoisuus saa olla enintään 20 mg/kg.


title: Komission täytäntöönpanoasetus (EU) N:o 197/2013, annettu 7 päivänä maaliskuuta 2013 , yhteisön tullittomuusjärjestelmän luomisesta annetun neuvoston asetuksen (EY) N:o 1186/2009 53 artiklan 1 kohdan b alakohdassa säädetyn biologisten ja kemiallisten aineiden luettelon vahvistamisesta annetun täytäntöönpanoasetuksen (EU) N:o 80/2012 muuttamisesta

text:
               8.3.2013

               FI

               Euroopan unionin virallinen lehti

               L 65/15

         KOMISSION TÄYTÄNTÖÖNPANOASETUS (EU) N:o 197/2013,
   annettu 7 päivänä maaliskuuta 2013,
   yhteisön tullittomuusjärjestelmän luomisesta annetun neuvoston asetuksen (EY) N:o 1186/2009 53 artiklan 1 kohdan b alakohdassa säädetyn biologisten ja kemiallisten aineiden luettelon vahvistamisesta annetun täytäntöönpanoasetuksen (EU) N:o 80/2012 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisön tullittomuusjärjestelmän luomisesta 16 päivänä marraskuuta 2009 annetun neuvoston asetuksen (EY) N:o 1186/2009 (1) ja erityisesti sen 53 artiklan 1 kohdan b alakohdan,
   sekä katsoo seuraavaa:

               (1)

               Komission täytäntöönpanoasetuksessa (EU) N:o 80/2012 (2) vahvistetaan asetuksen (EY) N:o 1186/2009 53 artiklan 1 kohdan b alakohdassa säädetty biologisten ja kemiallisten aineiden luettelo.

               (2)

               Täytäntöönpanoasetusta (EU) N:o 80/2012 olisi muutettava kahden sellaisen aineen lisäämiseksi luetteloon, joita ei tällä hetkellä tuoteta unionin tullialueella.

               (3)

               Luettelossa ei ole myöskään enää tarpeen pitää ainetta, joka kuuluu nykyisin tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (3) liitteessä I olevan 3 osan liitteessä 3 olevaan luetteloon, joka koskee tullittomia lääkeaineita.

               (4)

               Sen vuoksi täytäntöönpanoasetusta (EU) N:o 80/2012 olisi muutettava.

               (5)

               Tässä asetuksessa säädetyt toimenpiteet ovat tullikoodeksikomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan täytäntöönpanoasetuksen (EU) N:o 80/2012 liite I tämän asetuksen liitteen mukaisesti.
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä maaliskuuta 2013.

            Komission puolesta

            Puheenjohtaja

         José Manuel BARROSO

      (1)  EUVL L 324, 10.12.2009, s. 23.

      (2)  EUVL L 29, 1.2.2012, s. 33.

      (3)  EYVL L 256, 7.9.1987, s. 1.

      LIITE
      Muutetaan täytäntöönpanoasetuksen (EU) N:o 80/2012 liite I seuraavasti:

                  1)

                  Lisätään CN-koodia ex 2845 90 90 – (Happi-18) vesi – koskevan rivin jälkeen rivi seuraavasti:

                              ”ex 2849 90 90

                              Titaanipiikarbidijauhe, jonka puhtaus on vähintään 99 painoprosenttia”.

                  2)

                  Lisätään CN-koodia ex 2926 90 95–2-Naftonitriili – koskevan rivin jälkeen rivi seuraavasti:

                              ”ex 2934 99 90

                              Morfolinofosforodiamidaattioligomeerit (morfolino-oligonukleotidit)”.

                  3)

                  Poistetaan seuraava rivi:

                              ”0014364–6

                              ex 2923 90 00

                              Dekametoniumbromidi (INN)”.


title: Komission täytäntöönpanoasetus (EU) N:o 3/2012, annettu 4 päivänä tammikuuta 2012 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               5.1.2012

               FI

               Euroopan unionin virallinen lehti

               L 2/1

         KOMISSION TÄYTÄNTÖÖNPANOASETUS (EU) N:o 3/2012,
   annettu 4 päivänä tammikuuta 2012,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Asetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 4 päivänä tammikuuta 2012.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  MA

                  52,6

                  TR

                  101,5

                  ZZ

                  77,1

                  0707 00 05

                  TR

                  155,2

                  ZZ

                  155,2

                  0709 93 10

                  MA

                  37,8

                  TR

                  84,6

                  ZZ

                  61,2

                  0805 10 20

                  CL

                  33,0

                  MA

                  58,8

                  TR

                  69,8

                  ZZ

                  53,9

                  0805 20 10

                  MA

                  80,9

                  ZZ

                  80,9

                  0805 20 30, 0805 20 50, 0805 20 70, 0805 20 90

                  IL

                  75,3

                  TR

                  91,3

                  ZZ

                  83,3

                  0805 50 10

                  AR

                  53,1

                  MA

                  126,4

                  TR

                  45,3

                  ZZ

                  74,9

                  0808 10 80

                  CA

                  115,9

                  US

                  111,5

                  ZA

                  128,3

                  ZZ

                  118,6

                  0808 30 90

                  CN

                  69,3

                  ZZ

                  69,3

         (1)  Komission asetuksessa (EY) N:o 1833/2006 (EUVL L 354, 14.12.2006, s. 19) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) 2016/1078, annettu 4 päivänä heinäkuuta 2016, kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               5.7.2016

               FI

               Euroopan unionin virallinen lehti

               L 179/29

         KOMISSION TÄYTÄNTÖÖNPANOASETUS (EU) 2016/1078,
   annettu 4 päivänä heinäkuuta 2016,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 4 päivänä heinäkuuta 2016.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  EUVL L 157, 15.6.2011, s. 1.

      LIITE

         Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  MA

                  154,3

                  ZZ

                  154,3

                  0709 93 10

                  TR

                  138,3

                  ZZ

                  138,3

                  0805 50 10

                  AR

                  179,9

                  CL

                  198,5

                  MA

                  174,9

                  UY

                  188,9

                  ZA

                  181,9

                  ZZ

                  184,8

                  0808 10 80

                  AR

                  113,8

                  BR

                  100,6

                  CL

                  133,2

                  CN

                  133,6

                  NZ

                  142,5

                  US

                  161,9

                  UY

                  74,9

                  ZA

                  111,9

                  ZZ

                  121,6

                  0809 10 00

                  TR

                  225,5

                  ZZ

                  225,5

                  0809 29 00

                  TR

                  350,1

                  ZZ

                  350,1

                  0809 30 10 , 0809 30 90

                  TR

                  124,7

                  ZZ

                  124,7

                  0809 40 05

                  TR

                  160,5

                  ZZ

                  160,5

         (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EU) N:o 1106/2012 (EUVL L 328, 28.11.2012, s. 7) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) 2017/439, annettu 13 päivänä maaliskuuta 2017, Escherichia colin tuottaman L-lysiinisulfaatin hyväksymisestä kaikkien eläinlajien rehun lisäaineena (ETA:n kannalta merkityksellinen teksti. )

text:
                  14.3.2017

                  FI

                  Euroopan unionin virallinen lehti

                  L 67/70

            KOMISSION TÄYTÄNTÖÖNPANOASETUS (EU) 2017/439,
      annettu 13 päivänä maaliskuuta 2017,

         Escherichia colin tuottaman L-lysiinisulfaatin hyväksymisestä kaikkien eläinlajien rehun lisäaineena
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
      sekä katsoo seuraavaa:

                  (1)

                  Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

                  (2)

                  L-lysiinisulfaatin hyväksymisestä rehun lisäaineena on tehty hakemus asetuksen (EY) N:o 1831/2003 7 artiklan mukaisesti. Hakemuksen mukana on toimitettu asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

                  (3)

                  Hakemus koskee Escherichia coli CGMCC 3705 -bakteerista käymisreaktiolla valmistetun L-lysiinisulfaatin hyväksymistä kaikille eläinlajeille tarkoitetun rehun lisäaineena, joka luokitellaan lisäaineluokkaan ”ravitsemukselliset lisäaineet”.

                  (4)

                  Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 16 päivänä kesäkuuta 2015 (2) ja 26 päivänä tammikuuta 2017 (3) antamissaan lausunnoissa, että Escherichia coli CGMCC 3705 -bakteerista käymisreaktiolla valmistettu L-lysiinisulfaatti ei ehdotetuissa käyttöolosuhteissa vaikuta haitallisesti eläinten tai ihmisten terveyteen eikä ympäristöön ja että se on tehokas aminohappolysiinin lähde kaikille eläinlajeille. Elintarviketurvallisuusviranomainen katsoi myös, että lisäaineena annettua L-lysiinisulfaattia olisi suojattava hajoamiselta pötsissä, jotta se toimisi täysin tehokkaasti märehtijöissä. Elintarviketurvallisuusviranomaisen mukaan erityiset markkinoille saattamisen jälkeistä seurantaa koskevat vaatimukset eivät ole tarpeen. Lisäksi se vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.

                  (5)

                  Kyseisen aineen arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Sen vuoksi kyseisen aineen käyttö tämän asetuksen liitteessä esitetyllä tavalla olisi hyväksyttävä.

                  (6)

                  Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Hyväksytään lisäaineluokkaan ”ravitsemukselliset lisäaineet” ja funktionaaliseen ryhmään ”aminohapot, niiden suolat ja analogit” kuuluva, liitteessä kuvattu aine eläinten ruokinnassa käytettävänä lisäaineena kyseisessä liitteessä vahvistetuin edellytyksin.
      2 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 13 päivänä maaliskuuta 2017.

               Komission puolesta

               Puheenjohtaja

            Jean-Claude JUNCKER

         (1)  EUVL L 268, 18.10.2003, s. 29.

         (2)  EFSA Journal (2015); 13(7):4155.

         (3)  EFSA Journal (2017); 15(2):4714.

         LIITE

                     Lisäaineen tunnistenumero

                     Hyväksynnän haltijan nimi

                     Lisäaine

                     Koostumus, kemiallinen kaava, kuvaus, analyysimenetelmä

                     Eläinlaji tai -ryhmä

                     Enimmäisikä

                     Vähimmäis-pitoisuus

                     Enimmäispitoisuus

                     Muut säännökset

                     Hyväksynnän voimassaolo päättyy

                     mg lisäainetta / kg täysrehua, jonka kosteuspitoisuus on 12 %

                        Luokka: ravitsemukselliset lisäaineet. Funktionaalinen ryhmä: aminohapot, niiden suolat ja analogit

                     3c323

                     L-lysiinisulfaatti

                        Lisäaineen koostumus

                     Granulaatti, joka sisältää L-lysiinia vähintään 55 % ja jonka

                                 —

                                 kosteuspitoisuus on enintään 4 % ja

                                 —

                                 sulfaattipitoisuus enintään 22 %.

                        Tehoaineen kuvaus

                        Escherichia coli CGMCC 3705 -bakteerista käymisreaktiolla valmistettu L-lysiinisulfaatti
                     Kemiallinen kaava: C12H28N4O4 · H2SO4/[NH2-(CH2)4-CH(NH2)-COOH]2SO4

                     CAS-numero: 60343-69-3

                        Analyysimenetelmät
                         (1)

                     L-lysiinin kokonaismäärän määrittäminen rehun lisäaineesta:

                                 —

                                 ionivaihtokromatografia, johon yhdistyy kolonnin jälkeinen johdannaisten muodostaminen ja fotometrinen havaitseminen (IEC-UV/FD) – EN ISO 17180.

                           Sulfaatin tunnistaminen rehun lisäaineesta:

                                 —

                                 Euroopan farmakopean monografia 20301

                           L-lysiinin kokonaismäärän määrittäminen rehuseoksissa ja rehuaineissa:

                                 —

                                 ionivaihtokromatografia yhdistettynä kolonnin jälkeiseen johdannaisten muodostamiseen ja fotometriseen havaitsemiseen (IEC-UV) – komission asetus (EY) N:o 152/2009 (2).

                     Kaikki lajit

                     —

                     —

                     10 000

                                 1.

                                 L-lysiinipitoisuus on ilmoitettava lisäaineen pakkausmerkinnöissä.

                                 2.

                                 L-lysiinisulfaattia voidaan saattaa markkinoille ja käyttää valmisteesta koostuvana lisäaineena.

                                 3.

                                 Rehualan toimijoiden on lisäaineen ja esiseosten käyttäjiä varten vahvistettava toimintamenettelyt ja järjestelyt hengitysteitse aiheutuvasta altistuksesta johtuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, hengityssuoja mukaan lukien.

                     2. huhtikuuta 2027

            (1)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports

            (2)  Komission asetus (EY) N:o 152/2009, annettu 27 päivänä tammikuuta 2009, näytteenotto- ja määritysmenetelmistä rehujen virallista valvontaa varten (EUVL L 54, 26.2.2009, s. 1).